CELEX: E2010P0006
Language: el
Date: 2010-06-15 00:00:00
Title: Προσφυγή που ασκήθηκε στις 15 Ιουνίου 2010 από τη Reassur Aktiengesellschaft Landsforbund κατά της Εποπτεύουσας Αρχής της ΕΖΕΣ (Υπόθεση E-6/10)

2.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/19
            
         Προσφυγή που ασκήθηκε στις 15 Ιουνίου 2010 από τη Reassur Aktiengesellschaft Landsforbund κατά της Εποπτεύουσας Αρχής της ΕΖΕΣ
   (Υπόθεση E-6/10)
   2010/C 237/03
   Στις 15 Ιουνίου 2010 ασκήθηκε προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ από τη Reassur Aktiengesellschaft, εκπροσωπούμενη από τους Ulrich Soltész και Philipp Melcher, εξ ονόματος της Reassur Aktiengesellschaft, Aeulestrasse 5, 9490 Vaduz, LIECHTENSTEIN.
   Η Reassur Aktiengesellschaft ζητά από το Δικαστήριο της ΕΖΕΣ:
   
               1)
            
            
               να ακυρώσει την απόφαση αριθ. 97/10/COL της Εποπτεύουσας Αρχής της ΕΖΕΣ, της 24ης Μαρτίου 2010, σχετικά με τη φορολόγηση των εξαρτημένων εταιρειών ασφάλισης δυνάμει της νομοθεσίας του Λιχτενστάιν, ως προς όλα τα μέρη της·
            
         
               2)
            
            
               να ακυρώσει το άρθρο 3 της απόφασης αριθ. 97/10/COL της Εποπτεύουσας Αρχής της ΕΖΕΣ, της 24ης Μαρτίου 2010, σχετικά με τη φορολόγηση των εξαρτημένων εταιρειών ασφάλισης δυνάμει της νομοθεσίας του Λιχτενστάιν, τουλάχιστον στο μέτρο που διατάσσει ανάκτηση για την περίοδο πριν από την 31η Μαρτίου 2009·
               και
            
         
               3)
            
            
               να διατάξει την Εποπτεύουσα Αρχή της ΕΖΕΣ να καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Ο αιτών είναι η εξαρτημένη εταιρεία αντασφάλισης του ομίλου Schindler, η οποία ασχολείται αποκλειστικά με την αντασφάλιση ορισμένων κατηγοριών κινδύνων εταιρειών που ανήκουν στον όμιλο Schindler.
            
         
               —
            
            
               Ο αιτών υποστηρίζει ότι οι εξαρτημένες εταιρείες (αντ)ασφάλισης καλύπτουν κινδύνους τους οποίους δεν καλύπτουν κατά κανόνα οι εμπορικές ασφαλιστικές εταιρείες και, δεδομένου ότι οι δραστηριότητές τους περιορίζονται στην κάλυψη κινδύνων εντός του ομίλου, δεν δραστηριοποιούνται σε αγορά στην οποία να ανταγωνίζονται άλλους παράγοντες της αγοράς. Ως εκ τούτου, δεν ασκούν οικονομική δραστηριότητα και δεν χαρακτηρίζονται επιχειρήσεις. Κατά συνέπεια, η φορολόγηση σύμφωνα με τις διατάξεις της νομοθεσίας του Λιχτενστάιν σχετικά με τη φορολόγηση των εξαρτημένων εταιρειών (αντ)ασφάλισης δεν μπορεί να έχει νοθεύσει τον ανταγωνισμό ή το εμπόριο εντός του ΕΟΧ. Οι αμφισβητούμενες φορολογικές διατάξεις δεν είναι επιλεκτικές και συνεπώς δεν συνιστούν κρατική ενίσχυση.
            
         
               —
            
            
               Εξάλλου, ο προσφεύγων ισχυρίζεται ότι η Εποπτεύουσα Αρχή της ΕΖΕΣ:
               
                           —
                        
                        
                           υπέπεσε σε σφάλμα όσον αφορά την επιλογή της διαδικασίας που εφαρμόζεται στις «παράνομες ενισχύσεις» και την έκδοση απόφασης ανάκτησης·
                        
                     
                           —
                        
                        
                           παρέβη την αρχή της δικαιολογημένης εμπιστοσύνης διατάσσοντας την ανάκτηση τουλάχιστον για την περίοδο από 6 Νοεμβρίου 2001 έως 31 Μαρτίου 2009.